Gaan Smuts staande bly? | Netwerk24
Gaan Smuts staande bly?
Deur J.C. (Koos) Kotzé, Saldanha 10 Augustus 2018 00:01
Ek kry dit moeilik om die Britte se lojaliteit en redenasies te verstaan!
In 1914 het genl. Louis Botha en genl. Jan Smuts baie Suid-Afrkaners, ondanks talle se besware, in die Eerste Wêreld-oorlog ingesleep. Baie belowende soldate het met hul lewens geboet.
In 1939 neem Smuts weer die parlement op sleeptou toe daar besluit word dat, ter steun van Engeland, Suid-Afrika weer tot die Tweede Wêreld-oorlog sal toetree. Weer eens word lewens en finansies ter steun van die geallieerdes (en Engeland!) opgeoffer.
Smuts het darem 'n groot militêre troosprys verwerf toe hy as "veldmaarskalk" vereer is.
In latere jare is selfs 'n standbeeld deur die Britse beeldhouer Jacob Epstein op Parlementsplein (Parliament Square) in Londen vir sy groot bydrae(s) opgerig!
Wat gebeur nou? 'n Borsbeeld en skildery van Smuts by die Universiteit van Cambridge, Engeland, waar hy 'n skitterende student was, is stil-stil verwyder! (06.08) Waarom? Waarskynlik as 'n uitvloeisel van die #FeesMustFall-beweging! Soos Cecil John Rhodes by Ikeys en die Universiteit van Oxford "gesneuwel" het, het Smuts ook nou "in die stof gebyt"!